text: Fredet rovfugl pløkket ned
  12 juni 2015 kl. 04.49
  En totalfredet rød glente er blevet skudt. Episoden er anmeldt til politiet.
  Fuglen blev fundet nær sin rede syd for Vejle.
  - Der sad seks blyhagl i den røde glente, der ikke døde straks på grund af haglskuddet. Om der gik 10 timer eller to dage, inden glenten bukkede under på grund af skuddet, kan vi ikke sige. Men rovfuglen, en hun, der netop var klar til at lægge æg, var i god form med normal vægt, da den døde af sine blødninger, siger dyrlæge Mariann Chriél, der er specialkonsulent i DTU Veterinærinstituttet, Sektion for Diagnostik og Beredskab, ifølge Dansk Ornitologisk Forening.
  Blyhagl har været forbudt i Danmark siden 1996.
  Ornitologen Lars Fenger Nielsen, der fandt den fredede rovfugl død, har nu anmeldt sagen til Sydøstjyllands Politi.
  I Vejle Kommunes naturforvaltning er de kede af nedskydningen.
  - Vi er forbløffede over, at der stadig nu om dage er folk, som kan finde på at skyde glenter. I befolkningen er der generelt en stor stolthed over, at egnen huser mange røde glenter. Det er en populær rovfugl, fordi den er smuk, tillidsfuld og meget let at iagttage, når den i roligt tempo patruljerer i landskabet, siger Bo Levesen, der er miljøtekniker i Natur og Friluftsliv under Teknik- og Miljø i Vejle Kommune, ifølge Dansk Ornitologisk Forening.
  